VIDEO Tensiuni la cimitirul eroilor din Valea Uzului: Câteva zeci de români au intrat cu forța în cimitirul închis cu lacăt și păzit de membri ai comunității maghiare, care au vrut să interzică accesul românilor

Ora 22.10: Ministrul Afacerilor Externe, Teodor Meleșcanu, a avut, joi, o convorbire cu omologul său ungar, Péter Szijjártó, despre situația cimitirului de la Valea Uzului, ministrul român solicitându-i omologului transmiterea unui mesaj foarte clar comunității maghiare de a evita confruntările și escaladarea tensiunilor, anunță MAE. Meleșcanu a dat asigurări că sunt luate măsurile necesare pentru a evita escaladarea nedorită a situației, „fără a fi necesare intervenții externe neconstructive în acest sens” (detalii aici).

Ora 21.00: Liderul UDMR, Kelemen Hunor, solicită demiterea ministrului de Interne, Carmen Dan, și a prefectului județului Harghita, în urma incidentelor de la Valea Uzului.

„Cerem doamnei premier să îi demită din funcție pe ministrul de interne, Carmen Dan și pe prefectul județului Harghita, deoarece autoritățile române nu au fost capabile să asigure ordinea la Valea Uzului. Din această cauză au avut loc acte de violență și agresiune fizică. Facem apel autorităților să-i identifice imediat și să-i tragă la răspundere pe cei care s-au comportat într-un mod barbar și au pătruns cu forța în cimitirul eroilor, au distrus poarta, au rupt crucile, generând, astfel, teamă în rândul membrilor comunității maghiare”, a scris Kelemen Hunor pe pagina sa de Facebook, joi seară.

Ora 19.30: UDMR face apel la autorităţi să-i identifice imediat şi să-i tragă la răspundere pe cei care au recurs la agresiune fizică, s-au comportat într-un mod barbar, au pătruns cu forţa în cimitirul eroilor din Valea Uzului, precizând că maghiarii au protestat pașnic față de ilegalitățile comise de primarul localității Dărmănești.

„Condamnăm ferm orice act de violenţă şi facem apel autorităţilor să-i identifice imediat şi să-i tragă la răspundere pe cei care au recurs la agresiune fizică, s-au comportat într-un mod barbar, au pătruns cu forţa în cimitirul eroilor din Valea Uzului, au distrus poarta de acces, au rupt crucile de pe morminte, generând, astfel, teamă în rândul membrilor comunităţii noastre. Maghiarii au protestat paşnic faţă de ilegalităţile comise de primarul localităţii Dărmăneşti, fapte care, în ultimele zile, au fost confirmate şi de autorităţile româneşti. Maghiarii care au format un lanţ uman în jurul cimitirului nu au instigat la violenţă şi nu au provocat tensiune, au protestat doar faţă de denigrarea memoriei eroilor comunităţii lor”, se arată într-un comunicat al UDMR.

În acelaşi timp, UDMR face apel la posturile de televiziune „să pună capăt dezinformării, deoarece acestea contribuie doar la intensificarea conflictului”.

Ora 19.29: Imagini filmate în cimitir după ce au intrat românii:

Vezi AICI imagini cu momentul în care este forțată poarta de intrare în cimitir

Ora 19.25: Jandarmeria susține într-un comunicat că ”Pe timpul desfășurării evenimentului nu au existat violențe între participanți sau între participanți și forțele de ordine”. De asemenea, jandarmii mai spun într-un comunicat că ”In legătură cu informațiile apărute în spațiul public privind distrugerea unor cruci, din primele constatări nu au fost observate astfel de elemente, dar vor fi desfășurate activități specifice de către organele competente pentru cercetarea la fața locului a tuturor aspectelor. Participanții la eveniment au început să părăsească zona iar forțele de ordine vor rămâne în continuare acolo până la finalizarea întregii activități”.

Ora 19.24: Imagini video postate pe Facebook cu un moment de busculadă:





Fotografie cu românii strânși la Valea Uzului

Ora 18.40: Sorin Despina, purtătorul de cuvânt al Jandarmeriei, a declarat pentru G4Media.ro că ”Dispozitivul de jandarmi de la Valea Uzului este dinamic, in functie de evolutia evenimentelor. Important este ca putem gestiona situatia si sa prevenim orice escaladare a eventualelor conflicte. Pana acum nu au fost”. El a evitat să transmită numărul exact al jandarmilor.

Ora 18.28: Unii dintre românii prezenți în zonă sunt membri ai Frăției Ortodoxe Sf. Mare Mucenic Gheorghe purtatorul de Biruință, organizatorii evenimentului autorizat de Primăria Dărmănești, eveniment care urma să fie compus din manifestări religioase, depuneri de jerbe și coroane. Organizația se prezintă pe contul de Facebook drept ”o organizatie crestina în care se aduna romani care au ca valori principale dragostea de Dumnezeu, Neam și Tara, care a luat fiinta cu binecuvântarea si botezul Sfantului Părinte Justin Parvu”. Reamintim că Justin Pârvu a fost protagonistul mai multor momente controversate în ultimii ani de viață, printre care și propagandă legionară.

Ora 18.27: Jandarmeria Română anunță într-o precizare de presă că ”toate persoanele care au săvârșit fapte contrare legii vor fi identificate și, pe baza imaginilor, vor fi dispuse măsuri legale”. De asemenea, jandarmeria anunță că ”va menține în zonă un dispozitiv de ordine publică pentru a preveni producerea unor incidente sau escaladarea unor conflicte”.

Ora 18.16: Cu o zi înainte, vicepremierul Ungariei, Semjen Zsolt, a fost în vizită la cimitirul de la Valea Uzului, alături de oficiali UDMR, în condițiile în care situația se anunța oricum tensionată. Vezi aici imagini VIDEO

Ora 18.03: Printre românii care au intrat cimitir sunt și membri ai organizației extremiste Noua Dreaptă, potrivit informațiilor G4Media.ro. De altfel, Noua Dreaptă a anunțat printr-un comunicat că vor merge la cimitirul din Valea Uzului.

VIDEO: Coloană de mașini cu steaguri românești în drum spre Valea Uzului

Ora 18.01: După ce românii au rupt poarta cimitirului și au intrat în incinta, iar membrii comunității maghiare au plecat sub protecția jandarmilor, preoții români au ținut o slujbă de comemorare a eroilor, potrivit Antenei 3.

Ora 17.47: Maghiarii prezenți la cimitir au început să plece, sub protecția jandarmilor. Anterior, unii dintre românii intrați în cimitir au rupt cruci și le-au aruncat, iar mai mulți preoți români au intrat în cimitir pentru o slujbă religioasă, potrivit HotNews.ro.

Ora 17.30: Câteva zeci de cetățeni români, printre care și George Simion, au intrat cu forța joi după-amiază în cimitirul eroilor din Valea Uzului, potrivit Antena 3. Cimitirul fusesee închis cu lacăt de autoritățile locale din comuna Sânmartin și Consiliul Județean Harghita. La fața locului sunt peste o sută de jandarmi, potrivit Antena 3. Mai mulți români au aruncat cu steaguri în cimitirul eroilor.

Și Agerpres scrie că mai mulţi români prezenţi în Valea Uzului pentru a-i comemora pe eroii înhumaţi acolo au intrat pe lateralul cimitirului şi au rupt poarta de acces, îmbrâncindu-se cu jandarmii, dar şi cu jurnaliştii şi cu maghiarii prezenţi în zonă. Unii dintre ei sunt violenţi şi le solicită jandarmilor să le permită tuturor celor peste 1.000 de români să intre în cimitir, transmite Agerpres.

Ora 17.00: Cimitirul este închis cu lacăt şi un lanţ. Aproximativ 300 de membri ai comunităţii maghiare din Harghita şi Covasna, în frunte cu liderii lor politici, au format un lanţ viu de-a lungul cimitirului şi nu permit accesul nimănui, potrivit Agerpres. Cei peste 1.000 de reprezentanţi ai organizaţiilor româneşti sunt ţinuţi la depărtare de lanţul uman format de maghiari de un număr impresionant de forţe de ordine.

Reprezentanţii comunităţii maghiare refuză să părăsească zona şi rostesc „Tatăl nostru” şi cei ai comunităţii româneşti flutură steaguri tricolore, cântă cântece patriotice şi scandează „Ruşine să vă fie!”, scrie Agerpres.

La faţa locului a sosit şi deputatul PMP Constantin Codreanu, care doreşte să depună o coroană de flori. El a declarat că nu va pleca până nu i se va acorda accesul în cimitir şi că nu are nevoie de nicio autorizaţie pentru a-i comemora pe eroii români.

La fața locului sunt prezenți și mai mulți cetățeni de etnie maghiară, iar Borboly Csaba, președintele Consiliului Județean Harghita, le-a cerut acestora să facă un lanț uman, potrivit unui comunicat al CJ Harghita.

George Simion, fost candidat independent la alegerile europarlamentare, e cunoscut pentru stilul său provocator în chestiuni legate de Republica Moldova și Ungaria. El a fost declarat persona non grata în Moldova și expulzat. Acum două săptămâni, el a pretins că a fost bătut de membri ai comunității maghiare la Valea Uzului, fără a prezenta probe concludente în acest sens.

Context:

Două evenimente comemorative, unul organizat de români, altul de maghiari, tensionează din nou relațiile inter-etnice în Valea Uzului. Organizația Frăția Ortodoxă Sf Mare Muncenic Gheorghe va organiza joi, între orele 17 și 20, manifestări religioase, depuneri de jerbe și coroane dedicate Zilei Eroilor Neamului. Pe de altă parte, grupuri politice și consilieri județeni din CJ Covasna vor comemora și ei eroii căzuți și înmormântați în cimitirul din Valea Uzului.

Mininstrul de interne, Carmen Dan, a publicat un apel pe Facebook ”la comuniune și înțelegere” în contextul ceremoniei de la ”Cimitirul Internațional al Eroilor de la Valea Uzului”.

”Fac un apel la bună înțelegere, la calm pentru toți participanții, indiferent de etnie! În memoria eroilor pe care astăzi îi pomenim cu toții, suntem datori să ne tratăm cu respect și bunăvoință! “Să mergem împreună!”, așa cum ne-a îndemnat Sanctitatea Sa Papa Francisc, în timpul vizitei în România”, scrie ministrul Carmen Dan pe Facebook.

Pe de altă parte, Consiliul Județean Harghita cere, într-o adresă transmisă miercuri orașului Dărmănești să revoce avizul favorabil acordat manifestărilor organizate de români pe motiv că a fost emis ilegal, ”cu încălcarea crasă a prevederilor legale referitoare la competența teritorială a UAT Dărmănești”.

În adresa transmisă orașului Dărmănești. , CJ Harghita susține că localitatea Valea Uzului se situează în județul Harghita și aparține din punct de vedere administrativ – teritorial comunei Sânmartin, județul Harghita.

”Pentru aceste motive de fapt și de drept, UAT Dărmănești nu avea competența legală să avizeze manifestări/ evenimente ce se situează pe raza teritorială a județului Harghita și a comunei Sânmartin”, se mai arată în adresă.

CJ Harghita atrage atenția că evenimentul ”poate atrage răspunderea contravențională, civilă sau penală atât a organnizatorilor (…) cât și a comisiei din cadrul Consiliului Local al Orașului Dărmănești, care cu depășirea atribuțiilor au contribuit la avizarea vădit nelegală a organizării acestuia”.

CJ Harghita mai arată că nelegalitatea hotărârii CL din 29 martie 2019, privind introducerea imobilului – Cimitirul Eroilor din Valea Uzului în inventarul bunurilor ce alcătuiesc domeniul public al orașului Dărmănești, a fost constatată inculsiv de Instituția Prefectului – Județul Bacău.

CJ Harghita avertizează că ”grupurile politice, consilieri județeni din cadrul Consiliului Județean Covasna au solicitat și au primit aviz de la CJ Harghita și comuna Sânmartin pentru data de 6 iunie 2019, începând cu ora 16.00 pentru o comemorare pașnică a eroilor căzuiți și înmormntați în cimitirul din Valea Uzului” și conchide că, potrivit legii adunărilor publice, ”este interzis desfășurarea simultană a două sau mai multe adunări publice”.